Nzimande stel kanseliers aan in geslagsgeweld-taakspanBlade Nzimande. Foto: Ntswe Mokoena Blade Nzimande, die minister van hoër onderwys, het nog drie aanstellings gemaak tot die ministeriële taakspan wat tans seksuele teistering en geslagsgeweld by die land se universiteite ondersoek. Die moord op Precious Ramabulana, ŉ student aan die Capricorn TVET-kollege in Limpopo, wat met 52 steekwonde dood in haar bed gevind is, het onlangs weer skokgolwe oor die land gestuur. Nzimande beoog om, met die aanstelling van prof. Sibongile Muthwa as voorsitter van die taakspan, voortaan dié soort misdaad op kampusse te probeer voorkom. Muthwa is die visekanselier by die Nelson Mandela-Universiteit (NMU) in Port Elizabeth. Verder het Nzimande ook prof. Pamela Dube, visekanselier by die Universiteit van Wes-Kaapland (UWK), dr. Mercy Mushwana van die Universiteit van Venda en Moliehi Rajonase, ŉ verteenwoordiger van die Suid-Afrikaanse Unie van Studente, aangestel in die taakspan. Die taakspan bestaan nou uit 13 lede. “Die taakspan, wat reeds in Julie met sy werk begin het, ontleed tans beleid en prosesse by alle openbare universiteite om gapings te identifiseer en standaardbeleid, ondersteuningsnetwerke en prosesse in te stel om geslagsgeweld te voorkom en te bestuur in die hoëronderwysstelsel,” sê Nzimande. Die taakspan ondersoek ook die moontlikheid dat konsultasies in die sektor vroeg in 2020 plaasvind. Nzimande het ook voorgestel dat bewusmaking rakende seksuele teistering en geslagsgeweld tydens universiteite se oriënteringsweke geprioritiseer word. “Uiteindelik moet die kwessie van geslagsgebaseerde geweld elke dag op elke kampus in elke instelling aangeraak word,” sê hy.